Transnet deur Fitch afgegradeerDie kredietgraderingsagentskap Fitch het Transnet afgegradeer na BB- van BB met ŉ negatiewe vooruitsig. Die agentskap skryf dit toe aan die impak van die Covid-19-pandemie op Transnet se finansiële profiel en voortgesette onreëlmatige uitgawes. Suid-Afrika is op 20 November deur Fitch afgegradeer na BB met ’n negatiewe vooruitsig. “Die nasionale afsonderingsperiode in die eerste kwartaal (April tot Junie 2020) het ŉ beduidende impak op Transnet gehad, ondanks die feit dat bedrywighede kon voortgaan, omdat dit as ŉ noodsaaklike diens geklassifiseer is deur die Suid-Afrikaanse regering,” het Fitch in ŉ verklaring gesê. “Die 17%-afname in inkomste in die ses maande tot einde September verlede jaar word ook toegeskryf aan die afname in die volume steenkool, ystererts, mangaan en ander algemene vrag wat hy moes vervoer – weens die afname in ekonomiese aktiwiteit in die land.” Die parlement se staande komitee oor openbare ondernemings (Skoor) hou intussen Dinsdag ŉ verhoor met die Passasierspooragentskap van Suid-Afrika (Prasa) oor sy jaarverslag en finansiële state asook afwykings, uitbreidings en ondersoeke deur die spesiale ondersoekeenheid. Klik hier om die volledige Fitch-verslag te lees